b"\n_START_ARTICLE_\nTaifa\n_START_PARAGRAPH_\nTaifa (arabsko \xd8\xb7\xd8\xa7\xd8\xa6\xd9\x81\xd8\xa9, DIN \xe1\xb9\xad\xc4\x81'ifa, mn. \xd8\xb7\xd9\x88\xd8\xa7\xd8\xa6\xd9\x81, DIN \xe1\xb9\xadaw\xc4\x81'if, \xc5\xa1pansko reinos de taifas) je bila ena od devetintrideset dr\xc5\xbeavic, ve\xc4\x8dinoma kraljestev in emiratov, ki so razglasile svojo neodvisnost po strmoglavljenju kalifa Hi\xc5\xa1ama III. iz Omajadske dinastije, in razpadu Kordovskega kalifata leta 1031._NEWLINE_Naslednji dve obdobji nastajanja taif sta bili v \xc4\x8dasu upadanje mo\xc4\x8di Almoravidov (12. stoletje) in Almohadov (13. stoletje). Vse vladarske dinastije v taifah so bile tuje. Izjemi sta bili dinastiji Banu Qasi in Banu Harun, ki sta bili muladski._NEWLINE_Pojem taifa, ki v arab\xc5\xa1\xc4\x8dini pomeni skupina, stranka ali frakcija, se je prvi\xc4\x8d pojavil v arabskem zgodovinopisju. Nana\xc5\xa1al se je na kraljestva diadohov in je imel negativen prizvok.\n_START_SECTION_\nIzvor\n_START_PARAGRAPH_\nIzvor taif je treba iskati v upravni delitvi omajadskega Kordovskega kalifata, kot tudi v etni\xc4\x8dni sestavi vladajo\xc4\x8de elite, v kateri so bili Arabci, Berberi, ve\xc4\x8dinski iberski muslimani (muladi) in osvobojeni vzhodnoevropski su\xc5\xbenji._NEWLINE_Ko so v prvi kri\xc5\xbearski vojni v poznem 11. stoletju evropski kristjani osvojili muslimanska ozemlja v Siriji in okolici Jeruzalema, so za\xc4\x8deli kr\xc5\xa1\xc4\x8danski vladarji s severa Iberskega polotoka prodirati proti jugu in osvajati muslimanski Al Andaluz. V Kordovskem kalifatu, ki je bil v tistem \xc4\x8dasu ena od najbolj udarnih in najbogatej\xc5\xa1ih evropskih dr\xc5\xbeav, se je za\xc4\x8dela dr\xc5\xbeavljanska vojna (fitna), katere rezultat je bil njegov razpad na mno\xc5\xbeico majhnih, med seboj sprtih dr\xc5\xbeavic \xe2\x80\x93 taif._NEWLINE_Drugo obdobje taif se je za\xc4\x8delo sredi 12. stoletja zaradi upadanja mo\xc4\x8di Almoravidov in tretje v 13. stoletju zaradi upadanja mo\xc4\x8di Almohadov._NEWLINE_Vladarji taif so v vseh obdobjih med seboj tekmovali ne samo za voja\xc5\xa1ki, ampak tudi za kulturni ugled in posku\xc5\xa1ali privabiti najslavnej\xc5\xa1e pisce in umetnike.\n_START_SECTION_\nPropad\n_START_PARAGRAPH_\nV omajadskem obdobju Al Andaluza so morala kr\xc5\xa1\xc4\x8danska kraljestva s severa Iberskega polotoka kalifu pogosto pla\xc4\x8devati davke, po razpadu kalifata na \xc5\xa1ibke rivalske emirate pa se je mo\xc4\x8d kr\xc5\xa1\xc4\x8danskih kraljestev tako okrepila, da se je stanje obrnilo. Posebno mo\xc4\x8dno je bilo Kastiljsko-leonsko kraljestvo, ki je za\xc4\x8delo v taifah pobirati davke, imenovane parias._NEWLINE_Emirji taif so zaradi svoje \xc5\xa1ibkosti dvakrat pozvali vojake iz severne Afrike, naj se pridejo borit proti kr\xc5\xa1\xc4\x8danskim kraljestvom. Prvi\xc4\x8d so po padcu Toleda leta 1085 za pomo\xc4\x8d zaprosili Almoravide in drugi\xc4\x8d po padcu Lizbone leta 1147 Almohade. Oboji emirjem niso veliko pomagali, ampak so jih odstavili in njihova ozemlja priklju\xc4\x8dili k svojim severnoafri\xc5\xa1kim imperijem._NEWLINE_Taife so pogosto najemale tudi kr\xc5\xa1\xc4\x8danske najemnike, ki so se bojevali tako proti kr\xc5\xa1\xc4\x8danskim kot proti rivalskim muslimanskim kraljestvom. Najbolj dinami\xc4\x8dna taifa, ki je pred prihodom Almoravidov osvojila ve\xc4\x8dino sosednjih, je bila Sevilla. Zelo mo\xc4\x8dna je bila tudi Zaragoza, vendar so njo ovirale sosednje kr\xc5\xa1\xc4\x8danske dr\xc5\xbeave izpod pod Pirenejev. Taife Zaragoza, Toledo in Badajoz so bile pred osamosvojitvijo obmejna voja\xc5\xa1ka okro\xc5\xbeja Kordovskega kalifata."